Flere er interessert i Oslo-gård – venter fortsatt på formelt bud
De fleste som er interessert i gården til 25 millioner kroner, er hestefolk.  «Stubberud gård ligger en halvtime fra Oslo sentrum i et landlig, idyllisk og vakkert kulturlandskap. Her finner du stillhet og ro i flott natur rett ved byen», heter det i Finn-annonsen som har ligget ute de siste dagene. Eiendommen på nesten 1000 mål ligger i Sørkedalen og er til salgs for 25 millioner kroner. 15 interesserte har vært på visning hittil, men foreløpig har ikke det ført til salg. – Vi jobber med saken. Den er ikke solgt ennå, men det er mange som er interessert. Vi har fått mange henvendelser, men ingen formelle bud ennå, sier Pål Ivar Lauritzen. Han er eiendomsmegler i Landkreditt Eiendom. De er ifølge sin egen nettside spesialister på formidling av landbrukseiendom. Det eksakte arealet er på 959 dekar (959.000 kvadratmeter). Eiendommen har to boliger, et våningshus og en kårbolig. Det har tidligere vært rideskole på gården. Eid av Løvenskiold-familien Det er ikke bare potensielle kjøpere som har tatt kontakt med Lauritzen. Også flere medier har omtalt salget. E24 skriver at gården har gården vært i Løvenskiold-familiens eie i over 100 år, og det er nå Charlotte Løvenskiold som selger eiendommen. Hun er ifølge Kapital tidligere statsminister Carl Otto Løvenskiolds tippoldebarn. Alle bygningene, med unntak av ridehuset, står på «gul liste» hos Byantikvaren i Oslo.  – Jorden må holdes, og ellers er det bo- og driveplikt på gården, sier Lauritzen til E24. Hestefolk Ifølge annonsen er «eiendommen tilrettelagt for hest med ridehall og låve med stall. Det er også forberedt til utendørs ridebane». Det er nok derfor flere hestefolk har vist interesse for den. – Flertallet av dem som er interessert, er hestefolk. Det er litt forskjellig hva de tenker og hvilke type drift de ønsker, sier Lauritzen. – Hvor lang tid tror du det vil ta å selge den? – Jeg regner med at den er grei å selge, men noe tid vil det ta. Folk trenger litt tid til å områ seg. Den som overtar gården, bør også tenke på at kommunale avgifter ligger på 100.000 kroner i året. Til gjengjeld har man også muligheten til å jakte på «egen tomt». Eiendommen alene utløser ikke fellingsrett på elg. Minsteareal for elgjakt er 2000 dekar pr. elg. Det er fellingsrett på rådyr (minsteareal er 250 dekar).
Stubberud gård i Sørkedalen er til salgs for 25 millioner kroner. De fleste intereserte er hestefolk.  Gården har vært i Løvenskiold-familiens eie i over 100 år. Bygningene står på Byantikvarens «gule liste».